### NN 136/2025 (5.11.2025.), Zakon o izmjenama i dopunama Kaznenog zakona

HRVATSKI SABOR

2018

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA KAZNENOG ZAKONA

Proglašavam Zakon o izmjenama i dopunama Kaznenog zakona, koji je Hrvatski sabor donio na sjednici 24. listopada 2025.

Klasa: 011-02/25-02/85
 Urbroj: 71-10-01/1-25-2
 Zagreb, 30. listopada 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA KAZNENOG ZAKONA

Članak 1.

U Kaznenom zakonu (»Narodne novine«, br. 125/11., 144/12., 56/15., 61/15. – ispravak, 101/17., 118/18., 126/19., 84/21., 114/22., 114/23. i 36/24.) u članku 10. ispred riječi: »Kazneno zakonodavstvo« dodaje se oznaka stavka: »(1)«.

Iza stavka 1. dodaje se stavak 2. koji glasi:

»(2) Kazneno zakonodavstvo Republike Hrvatske primjenjuje se i na svaku pravnu osobu za kazneno djelo počinjeno na području Republike Hrvatske za koju postoje pretpostavke kaznene odgovornosti prema posebnom zakonu.«.

Članak 2.

U članku 11. ispred riječi: »Kazneno zakonodavstvo« dodaje se oznaka stavka: »(1)«.

Iza stavka 1. dodaje se stavak 2. koji glasi:

»(2) Kazneno zakonodavstvo Republike Hrvatske primjenjuje se i na svaku pravnu osobu za kazneno djelo počinjeno na domaćem brodu ili zrakoplovu, bez obzira na to gdje se brod ili zrakoplov nalazi u vrijeme počinjenja kaznenog djela, za koju postoje pretpostavke kaznene odgovornosti prema posebnom zakonu.«.

Članak 3.

U članku 14. iza stavka 1. dodaju se novi stavci 2. i 3. koji glase:

»(2) Kazneno zakonodavstvo Republike Hrvatske primjenjuje se prema pravnoj osobi registriranoj u Republici Hrvatskoj za bilo koje drugo kazneno djelo počinjeno izvan područja Republike Hrvatske, osim onih koja su obuhvaćena odredbama iz članaka 13. i 16. ovoga Zakona, ako je to kazneno djelo kažnjivo i prema zakonu države u kojoj je počinjeno, a za koju postoje pretpostavke kaznene odgovornosti prema posebnom zakonu.

(3) Kazneno zakonodavstvo Republike Hrvatske primjenjuje se prema stranoj pravnoj osobi koja ima registriranu podružnicu u Republici Hrvatskoj, a za koju stranu pravnu osobu postoje pretpostavke kaznene odgovornosti prema posebnom zakonu za bilo koje drugo kazneno djelo odgovorne osobe te podružnice počinjeno izvan područja Republike Hrvatske, osim onih koja su obuhvaćena odredbama iz članaka 13. i 16. ovoga Zakona, ako je to kazneno djelo kažnjivo i prema zakonu države u kojoj je počinjeno.«.

Dosadašnji stavak 2. postaje stavak 4.

U dosadašnjem stavku 3., koji postaje stavak 5., riječi: »stavka 1. i 2.« zamjenjuju se riječima: »stavaka 1. do 4.«, a iza riječi: »kod kaznenih djela iz« dodaju se riječi: »članka 105., članka 106.,«.

Dosadašnji stavak 4. postaje stavak 6.

Članak 4.

U članku 18. stavku 3. riječi: »stavka 1. i 2.« zamjenjuju se riječima: »stavaka 1. do 4.«.

U stavku 4. riječi: »stavka 3.« zamjenjuju se riječima: »stavka 5.«.

Iza stavka 7. dodaje se stavak 8. koji glasi:

»(8) U slučaju iz članka 14. stavaka 2. i 3. ovoga Zakona kazneni postupak prema pravnoj osobi pokrenut će se i kada se odgovorna osoba u pravnoj osobi ne nalazi na području Republike Hrvatske.«.

Članak 5.

U članku 71. stavku 3. riječi: »članka 106. stavka 2. i 3.« zamjenjuju se riječima: »članka 106. stavaka 2., 3. i 5.«.

Članak 6.

U članku 81. stavku 2. iza riječi: »terorizma (članak 97. stavak 4.),« dodaju se riječi: »trgovanja ljudima (članak 106. stavak 5.),«.

Članak 7.

U članku 83. stavku 2. iza riječi: »terorizma (članak 97. stavak 4.),« dodaju se riječi: »trgovanja ljudima (članak 106. stavak 5.),«.

Članak 8.

U članku 87. iza stavka 32. dodaje se stavak 33. koji glasi:

»(33) Sustav umjetne inteligencije je strojni sustav različitih razina samostalnosti koji može pokazati prilagodljivost te koji za izričito ili neizričito izražene ciljeve iz ulaznih vrijednosti koje je primio zaključuje kako stvoriti izlazne vrijednosti kao što su predviđanja, sadržaj, preporuke ili odluke koje mogu utjecati ili utječu na stvarna ili prividna okruženja.«.

Članak 9.

Članak 106. mijenja se i glasi:

»(1) Tko uporabom sile ili prijetnje, obmanom, prijevarom, otmicom, zlouporabom ovlasti ili teškog položaja ili odnosa ovisnosti, davanjem ili primanjem novčane naknade ili druge koristi radi dobivanja pristanka osobe koja ima nadzor nad drugom osobom ili na drugi način vrbuje, preveze, prevede, skriva ili prima osobu ili razmjenjuje ili prenosi nadzor nad osobom radi iskorištavanja njezina rada putem prisilnog rada ili služenja, uspostavom ropstva ili njemu sličnog odnosa, ili radi njezina iskorištavanja za prostituciju ili druge oblike spolnog iskorištavanja, uključujući i pornografiju, ili za sklapanje nedozvoljenog ili prisilnog braka, ili radi uzimanja dijelova njezina tijela, ili radi njezina korištenja u oružanim sukobima, ili radi činjenja protupravne radnje, ili radi njezina iskorištavanja za zamjensko majčinstvo, kaznit će se kaznom zatvora od jedne do deset godina.

(2) Kaznom iz stavka 1. ovoga članka kaznit će se tko vrbuje, preveze, prevede, skriva ili prima dijete, ili razmjenjuje ili prenosi nadzor nad djetetom radi iskorištavanja njegova rada putem prisilnog rada ili služenja, uspostavom ropstva ili njemu sličnog odnosa, ili radi njegova iskorištavanja za prostituciju ili druge oblike spolnog iskorištavanja, uključujući i pornografiju, ili za sklapanje nedozvoljenog ili prisilnog braka ili za nezakonito posvojenje, ili radi uzimanja dijelova njegova tijela, ili radi njegova korištenja u oružanim sukobima, ili radi činjenja protupravne radnje, ili radi njegova iskorištavanja za zamjensko majčinstvo.

(3) Ako je kazneno djelo iz stavka 1. ovoga članka počinjeno prema djetetu ili je kazneno djelo iz stavaka 1. i 2. ovoga članka počinila službena osoba u obavljanju svoje službe ili odgovorna osoba u obavljanju javne ovlasti, ili je počinjeno u odnosu na veći broj osoba, ili je svjesno doveden u opasnost život jedne ili više osoba, ili je počinjeno uz uporabu teškog nasilja, ili je nastupila teška tjelesna ozljeda žrtve, ili je uporabom informacijskih i komunikacijskih tehnologija došlo do širenja slika ili videozapisa ili sličnog materijala seksualne prirode koji uključuje žrtvu, počinitelj će se kazniti kaznom zatvora od tri do petnaest godina.

(4) Ako je kaznenim djelom iz stavaka 1. i 3. ovoga članka prouzročena smrt osobe, počinitelj će se kazniti kaznom zatvora od najmanje pet godina.

(5) Ako je kaznenim djelom iz stavaka 2. i 3. ovoga članka prouzročena smrt djeteta, počinitelj će se kazniti kaznom zatvora od najmanje deset godina ili kaznom dugotrajnog zatvora.

(6) Kaznom iz stavka 1. ovoga članka kaznit će se tko znajući da je osoba žrtva trgovanja ljudima, koristi njezine usluge koje su rezultat jednog od oblika njezina iskorištavanja navedenog u stavcima 1. i 2. ovoga članka.

(7) Tko s ciljem omogućavanja počinjenja djela iz stavaka 1., 2. i 3. ovoga članka zadrži, oduzme, sakrije, ošteti ili uništi putnu ispravu ili ispravu o dokazivanju identiteta druge osobe, kaznit će se kaznom zatvora do tri godine.

(8) Za pokušaj kaznenog djela iz stavka 7. ovoga članka počinitelj će se kazniti.

(9) Pristanak na iskorištavanje same osobe na čiju štetu je trgovanje ljudima počinjeno bez utjecaja je na postojanje tog kaznenog djela.«.

Članak 10.

U članku 190. stavku 2. riječ: »jedne« zamjenjuje se riječju: »tri«.

Članak 11.

Iza članka 215. dodaju se naslov iznad članka i članak 215.a koji glase:

»Dovođenje u opasnost života i imovine sustavom umjetne inteligencije

Članak 215.a

(1) Tko u razvoju, testiranju, provjeri, nadzoru, upravljanju, uporabi sustava umjetne inteligencije ili na drugi način sustavom umjetne inteligencije izazove opasnost za život ili tijelo ljudi ili za imovinu većeg opsega, a time nije počinjeno teže kazneno djelo, kaz­nit će se kaznom zatvora od šest mjeseci do pet godina.

(2) Tko kazneno djelo iz stavka 1. ovoga članka počini iz nehaja, kaznit će se kaznom zatvora do tri godine.

(3) Ako je kaznenim djelom iz stavka 1. ovoga članka prouzročena teška tjelesna ozljeda neke osobe ili imovinska šteta velikih razmjera, počinitelj će se kazniti kaznom zatvora od jedne do deset godina.

(4) Ako je kaznenim djelom iz stavka 1. ovoga članka prouzročena smrt jedne ili više osoba, počinitelj će se kazniti kaznom zatvora od tri do petnaest godina.

(5) Ako je kaznenim djelom iz stavka 2. ovoga članka prouzročena teška tjelesna ozljeda neke osobe ili imovinska šteta velikih razmjera, počinitelj će se kazniti kaznom zatvora od šest mjeseci do pet godina.

(6) Ako je kaznenim djelom iz stavka 2. ovoga članka prouzročena smrt jedne ili više osoba, počinitelj će se kazniti kaznom zatvora od jedne do osam godina.«.

Članak 12.

U članku 339. stavci 1. i 2. mijenjaju se i glase:

»(1) Tko kao zastupnik u Hrvatskom saboru, Europskom parlamentu, zakonodavnom tijelu ili predstavničkom tijelu strane države ili međunarodne javne organizacije ili kao vijećnik u predstavničkom tijelu jedinice lokalne i područne (regionalne) samouprave zahtijeva ili primi mito, ili prihvati ponudu ili obećanje mita za sebe ili drugoga kako bi unutar ili izvan granica svojih ovlasti obavio ili ne bi obavio službenu ili drugu radnju, ili u zakonodavnom ili predstavničkom tijelu u postupku koji prethodi glasovanju djelovao ili se suzdržao od djelovanja ili prilikom glasovanja glasovao, suzdržao se od glasovanja ili izostao s glasovanja, kaznit će se kaznom zatvora od jedne do osam godina.

(2) Kaznom iz stavka 1. ovoga članka kaznit će se tko zastupniku u Hrvatskom saboru, Europskom parlamentu, u zakonodavnom tijelu ili predstavničkom tijelu strane države ili međunarodne javne organizacije ili vijećniku u predstavničkom tijelu jedinice lokalne i područne (regionalne) samouprave ponudi, obeća ili dade mito namijenjeno toj ili drugoj osobi kako bi unutar ili izvan granica svojih ovlasti obavio ili ne bi obavio službenu ili drugu radnju, ili u zakonodavnom ili predstavničkom tijelu u postupku koji prethodi glasovanju djelovao ili se suzdržao od djelovanja ili prilikom glasovanja glasovao, suzdržao se od glasovanja ili izostao s glasovanja, ili tko posreduje pri takvom podmićivanju.«.

Članak 13.

U članku 386. iza točke 19. dodaje se nova točka 20. koja glasi:

»20. Direktiva (EU) 2024/1712 Europskog parlamenta i Vijeća od 13. lipnja 2024. o izmjeni Direktive 2011/36/EU o sprečavanju i suzbijanju trgovanja ljudima i zaštiti njegovih žrtava (SL L, 2024/1712, 24. 6. 2024.),«.

Dosadašnje točke 20. do 25. postaju točke 21. do 26.

Članak 14.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/78
 Zagreb, 24. listopada 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.